Lav et referat af nedenstående tekst:

Tekst:
Katastrofen truer ikke. Den er her. Efter den værste sæson i to årtier er det en kendsgerning, at AaB er ude af det fine selskab. Næste sæson er de røde-hvide at finde på stadion i Fredericia og Køge. Ikke i Parken eller de andre fine steder. Nådestødet fik Hele Nordjyllands Hold i dagens nederlag mod Silkeborg. I en kamp hvor man fik den tanke, at hvis AaB var gået på banen med samme energi hele sæsonen, så var det her aldrig sket. Men det skete. Energien kom for sent. Målene og pointene og sejrene. Alt for sent. Et frispark til AaB blev ikke dømt, det gjorde et straffe til Silkeborg. Brændt - men scoring i rodet bagefter. Slut prut skandale. Nu står den ikke længere på fodbold mod landets bedste på Aalborg Portland Park. Den står i stedet på livreddende førstehjælp. AaB er i en gigantisk krise. For med den sportslige lussing følger en økonomisk. Selv om der er lempelige vilkår for ny-nedrykkere ændrer det ikke på at pengene bliver små nu. Det bliver ikke just nemmere. Det bliver svært. Meget svært. Med mindre…. Med mindre vi vil det anderledes i Nordjylland. Med mindre vi rykker sammen på tribunen og skaffer økonomi. Ledelsen udøver ledelse. Ejerne tager ejerskabet alvorligt, således at alle gode kræfter samler sig bag holdet og giver det rygstød, der skal til. Eller elektriske stød, alt efter temperament. AaBs ledelse får travlt den kommende tid. Opbakningen skal sikres, de bærende spillere overbevises om, at der også er noget ved at spille i den næstbedste række. Sponsorerne skal have et troværdigt bud på hvordan pletten vaskes af. På een sæson. Og fans’ene. De skal holdes varme, uden at det dog skal tage overhånd. Det sidste har vi desværre set eksempler på - rigeligt varme fans - i de seneste vigtige kampe. Det er tid til at stå sammen nu. Til at lave en langtidssigtet plan, der imidlertid også har en hurtig effekt. Første mission er meget let at definere: tilbage i bedste række på een sæson. Det må ikke kikse. For hvis det kikser alligevel, er det noget ganske andet vi taler om. For mislykkes en lynoprykning, er det helt relevant at spørge om AaB stadig er Hele Nordjyllands Hold. Eller bare et hold. Eller knap nok det. Uden oprykning taler vi kamp for overhovedet at eksistere.

Referat:
Efter nedrykningen truer nye farer.